ddrg/super_eurlex huggingface dataset:
KIRJALLINEN KYSYMYS P-4106/00 esittäjä(t): Pietro-Paolo Mennea (ELDR) komissiolle. Maatalouden tilanne Apuliassa.



Virallinen lehti nro 151 E , 22/05/2001 s. 0210 - 0211



KIRJALLINEN KYSYMYS P-4106/00 esittäjä(t): Pietro-Paolo Mennea (ELDR) komissiolle (20. joulukuuta 2000) Aihe: Maatalouden tilanne Apuliassa Viljelijät ovat protestoineet voimakkaasti marraskuun alussa useiden päivien ajan Barlettan kaupungissa ja Valle dell'Ofanton kylissä. Syynä ovat polttoaineiden jyrkät hinnankorotukset, sääntöjenvastaisiksi luokiteltujen viiniköynnösten istuttamisesta määrätyt sakot ja 35 prosentin leikkaukset oliiviöljyn tuotantotuessa. Barlettan kaupunki ja sen asukkaat ovat joutuneet vaikeuksiin, sillä mm. kaupungintalo on vallattu ja kaupungin tärkeimmät liikenneväylät tukittu. Kaupungin rautatieaseman lähellä on pysäytetty pendolino-juna. Kolme protestointia rauhoittamaan mennyttä poliisia on loukkaantunut. Voivatko tavoitteen 1 alueella toimivat viljelijät saada - anteeksi luvattomiksi tuomittujen viiniköynnösten viljelemisestä saamansa sakot tai voidaanko niitä vähentää symbolisiksi kuten Espanjassa on tehty, - vapautuksen 35 prosentin leikkauksesta oliiviöljyn tuotantotukeen, ja jos leikkausta ei voida kumota, voitaisiinko sitä kuitenkin säätää pienemmäksi kuin 35 prosenttia, - alennuksen maataloudessa käytettävän polttoaineen hintoihin? Franz Fischlerin komission puolesta antama vastaus (11. tammikuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2938/00 esittäjä(t): Ria Oomen-Ruijten (PPE-DE) komissiolle. Euroopan komission kanta vedentoimitusten yksityistämisestä.



Virallinen lehti nro 136 E , 08/05/2001 s. 0136 - 0137



KIRJALLINEN KYSYMYS E-2938/00 esittäjä(t): Ria Oomen-Ruijten (PPE-DE) komissiolle (19. syyskuuta 2000) Aihe: Euroopan komission kanta vedentoimitusten yksityistämisestä Muutamissa jäsenvaltioissa käydään kiivasta keskustelua vedentoimitusten yksityistämisestä. Alankomaissa laaditaan parhaillaan lainsäädäntöä, joka kieltää vedentoimitusten yksityistämisen. Ehdotukset vedentoimitusten vapauttamiseksi/yksityistämiseksi eivät saaneet riittävää kannatusta Lissabonin huippukokouksessa. 1. Voiko komissio edellä mainitun huomioon ottaen vahvistaa, että ehdotuksia vedentoimitusten vapauttamiseksi/yksityistämiseksi ei aiota laatia? 2. Voiko komissio ilmaista näkemyksensä tästä asiasta, jotta sen kannasta ei olisi enää epäselvyyttä? Romano Prodin komission puolesta antama vastaus (8. marraskuuta 2000) Komissio pitää erittäin tärkeänä korkealaatuisen veden saannin turvaamista koko yhteisön alueella. Yhteisö on komission aloitteesta antanut asiasta säädöksiä erityisesti varmistaakseen, että veden korkeaa laatua koskevat normit täytetään. Siitä, kuinka julkiset vesipalvelut järjestetään, päättävät ensi sijassa jäsenvaltiot. Komission tehtävänä on varmistaa, että jäsenvaltioiden käyttämät keinot vedensaannin turvaamiseksi ovat yhteisön lainsäädännön mukaiset. Näitä periaatteita korostettiin äskettäin annetussa komission tiedonannossa yleishyödyllisistä palveluista(1), jossa komissio painotti, että nimenomaan julkisten viranomaisten vastuulla on määritellä asianmukaisella paikallisella, alueellisella tai kansallisella tasolla yleishyödyllisten palveluiden tehtävät ja tapa, jolla ne toteutetaan. Komissio vahvistaa, että se ei aio tehdä sellaisia lainsäädäntöehdotuksia, joiden tarkoituksena olisi vapauttaa tai yksityistää vedentoimitukset jäsenvaltioissa. Yksityistämisen osalta komissio haluaa lisätä, että EY:n perustamissopimuksen 295 artiklassa (entinen 222 artikla) taataan yhteisön puolueettomuus yritysten julkisen tai yksityisen omistuksen suhteen. Komissio ei siten koskaan ehdota tai edellytä julkisten yritysten yksityistämistä. (1) KOM(2000) 580 lopullinen.
KIRJALLINEN KYSYMYS E-2533/00 esittäjä(t): Karl von Wogau (PPE-DE) komissiolle. Ennakkovaroitusjärjestelmien standardointi ja sertifiointi.



Virallinen lehti nro 136 E , 08/05/2001 s. 0045 - 0046



KIRJALLINEN KYSYMYS E-2533/00 esittäjä(t): Karl von Wogau (PPE-DE) komissiolle (2. elokuuta 2000) Aihe: Ennakkovaroitusjärjestelmien standardointi ja sertifiointi Saksan liittotasavalta on luonut oikeusperustan ennakkovaroitusjärjestelmien käyttöönotolle yrityksissä. Tietääkö komissio, onko tällaisia järjestelmiä otettu käyttöön myös jäsenvaltioissa? Pitääkö komissio mielekkäänä tällaisten järjestelmien standardoinnin tai sertifioinnin käyttöönottoa yhteismarkkinoilla? Äskettäin Saksa loi ennakkovaroitusjärjestelmän käyttöönotolle oikeusperustan. Järjestelmien käytöstä määrätään yritysten valvontaa ja avoimuutta koskevassa lainsäädännössä, laissa pääomayhtiöitä ja niiden kumppaneita koskevan direktiivin toteuttamisesta sekä osakelain 91 §:n 2 kohdassa. Tilintarkastajat ovat tämän vuoden alusta lähtien velvoitettuja laatimaan kertomuksen ennakkovaroitusjärjestelmän olemassaolosta. Jos muissa jäsenvaltiossa on vastaavia järjestelmiä, herää kysymys, eikö pääomasijoittajien yhteisillä markkinoilla olisi mielekästä luoda yhteiset perusteet tällaisten ennakkovaroitusjärjestelmien laadulle ja verrattavuudelle? Frederik Bolkesteinin komission puolesta antama vastaus (13. lokakuuta 2000) Komissio on tietoinen parlamentin jäsenen tarkoittamasta saksalaisesta järjestelmästä. Vaikuttaa siltä, että kyseisen järjestelmän tarkoituksena on taata sijoittajille ja velkojille paras mahdollinen suoja vaatimalla yritysten johtoa raportoimaan riskien havaitsemiseksi käytetyistä keinoista. Komissio ei ole tietoinen siitä, että vastaavia lakeja olisi tällä hetkellä voimassa muissa jäsenvaltioissa. Yhteisön tasolla ei ole säännöksiä, joissa asetettaisiin tällaisia velvoitteita. Komissio on käynnistänyt tutkimuksen yritysten nykyisistä omistajaohjaus- ja -valvontapuitteista (corporate governance) jäsenvaltioissa. Tutkimus toteutetaan rahoituspalvelujen toimintasuunnitelman yhteydessä ja tavoitteena on, että komissio saa sen perusteella selkeämmän kuvan nykytilanteesta kaikissa jäsenvaltioissa.
KIRJALLINEN KYSYMYS E-2659/00 esittäjä(t): Michl Ebner (PPE-DE) komissiolle. Taistelukoirien pitämisen kieltäminen EU:ssa.



Virallinen lehti nro 113 E , 18/04/2001 s. 0146 - 0146



KIRJALLINEN KYSYMYS E-2659/00 esittäjä(t): Michl Ebner (PPE-DE) komissiolle (1. syyskuuta 2000) Aihe: Taistelukoirien pitämisen kieltäminen EU:ssa Viime viikkoina Saksassa on herättänyt suurta huomiota pikkupojan kuolema sen jälkeen, kun taistelukoira oli hyökännyt hänen kimppuunsa ja kirjaimellisesti repinyt hänet kappaleiksi. Paljon huomiota ovat saaneet osakseen myös lukuisat muut tapaukset. Nyt taistelukoirien pitämistä koskevat Saksassa erittäin ankarat määräykset. Eikö komissio pidä tämän johdosta tarpeellisena yhtenäisten Euroopan laajuisten normien luomista niin, että taistelukoirien kasvatus, tuonti ja pitäminen kiellettäisiin kokonaan, jolloin tällaisten tapausten toistuminen EU:ssa voitaisiin tulevaisuudessa estää? David Byrnen komission puolesta antama vastaus (6. lokakuuta 2000) Komissio on tietoinen vaarasta, jonka taistelukoirat aiheuttavat ihmisten hengelle. Komission työohjelmassa ei kuitenkaan ole tällä hetkeillä kaavailtu ehdotuksia määräyksiksi, joilla taistelukoirien kasvatus, tuonti ja hallussapito kiellettäisiin kokonaan yhteisön alueella. Sen vuoksi komissio katsoo, että toissijaisuusperiaatteen mukaisesti on pikemminkin jäsenvaltioiden asia ryhtyä tässä asiassa toimiin maassa vallitsevien näkemysten pohjalta kuitenkin niin, että EY:n perustamissopimuksen määräyksiä noudatetaan. Vaikka 28 artiklassa kielletäänkin jäsenvaltioita ryhtymästä toimenpiteisiin, jotka rajoittavat kyseisten eläinten vapaata liikkuvuutta, ne voivat 30 artiklan nojalla toteuttaa niitä, jos ne ovat perusteltuja ihmisten terveyden ja elämän suojelun kannalta. Rajoitusten on oltava oikeassa suhteessa tavoitteeseen nähden, eivätkä ne saa olla syrjiviä.
KIRJALLINEN KYSYMYS E-3047/00

esittäjä(t): Theresa Villiers (PPE-DE) komissiolle

(28. syyskuuta 2000)

Aihe: Eläinten kuljetukset

Compassion in World Farming- ja Animals' Angels -järjestöjen tarkastajat viettivät kaksi viikkoa Brindisin satamassa Italiassa tämän vuoden heinä- ja elokuussa. He havaitsivat useita eläinten suojelua kuljetusten aikana koskevan neuvoston direktiivin 91/628/ETY(1) (sellaisena kuin se on muutettuna) laiminlyöntejä, kun kyseessä olivat Alankomaista ja Espanjasta kuljetetut lampaat. Suurimmat havaitut ongelmat olivat matkan enimmäiskeston jälkeen eläimille annettavan 24 tunnin levon laiminlyönti, huonokuntoisten eläinten kuljetus ja sellaisten tavanomaisten ajoneuvojen käyttö, joita ei tulisi käyttää neuvoston asetuksen 411/98(2) nojalla yli kahdeksan tuntia kestäviin eläinkuljetuksiin, paljon tätä pidemmillä matkoilla.

Miten komissio aikoo taivuttaa Italian vaatimaan EU:n lainsäädännön noudattamista kuljetettaessa eläimiä Brindisin kautta sekä Espanjan ja Alankomaat kieltämään eläinten kuljettamisen maasta silloin, kun kuljetuksessa laiminlyödään neuvoston direktiiviä 91/628 ja tai neuvoston asetusta 411/98?

(1) EYVL L 340, 11.12.1991, s. 17.

(2) EYVL L 52, 21.2.1998, s. 8.

David Byrnen vastaus komission puolesta

(20. marraskuuta 2000)

Päävastuu yhteisön lainsäädännön päivittäisen noudattamisen valvonnasta on jäsenvaltioilla, ja komission on puolestaan varmistettava, että jäsenvaltiot panevat kaiken yhteisön lainsäädännön asianmukaisesti täytäntöön.

Komissio on jo saanut tietoja vakavista ongelmista eläinten suojelua kuljetuksen aikana koskevan yhteisön lainsäädännön täytäntöönpanossa italialaisessa Brindisin satamassa. Italian viranomaisten komissiolle toimittamat raportit tapauksista, joissa on rikottu eläinten suojelemisesta kuljetuksen aikana 19. marraskuuta 1991 annettua neuvoston direktiiviä 91/628/ETY, tukevat arvoisan kysyjän mainitsemia eläinsuojelujärjestöjen havaintoja jossakin määrin.

Elokuun alussa 2000 komissio pyysi virallisesti useita jäsenvaltioita kiireesti tutkimaan kyseistä asiaa ja erityisesti puuttumaan tarvittavin toimin epäasianmukaisten ajoneuvojen käyttöön.

Komission elintarvike- ja eläinlääkintätoimiston tarkastajat tekevät marraskuussa asiaan liittyviä lisätarkastuksia Goriziassa, Barissa ja Brindisissä.

Mainittakoon lisäksi, että joitakin jäsenvaltioita vastaan on aloitettu rikkomisesta johtuva menettely, joka johtuu eläinten suojelua kuljetusten aikana koskevan yhteisön lainsäädännön täytäntöönpanon laiminlyönnistä.

Mitä lisätoimiin tulee, komissio toimittaa direktiivin 91/628/ETY 13 artiklan (sellaisena kuin se on muutettuna 29. kesäkuuta 1995 annetulla neuvoston direktiivillä 95/29/EY(1)) mukaisesti neuvostolle mahdollisimman pian raportin tämän alan yhteisön lainsäädännön täytäntöönpanosta jäsenvaltioissa. Raportti esitetään myös parlamentille.

Raportin tuloksien perusteella komissio aikoo tehdä ehdotuksia, joilla parannettaisiin eläinkuljetuksia, ja kysyjän mainitsemien säännösten riittämättömään toimeenpanoon liittyviä ongelmia aiotaan tarkastella.

(1) EYVL L 148, 30.6.1995.
KIRJALLINEN KYSYMYS E-2525/00 esittäjä(t): Adriana Poli Bortone (UEN) komissiolle. Liikennekäytävä 8.



Virallinen lehti nro 103 E , 03/04/2001 s. 0173 - 0173



KIRJALLINEN KYSYMYS E-2525/00 esittäjä(t): Adriana Poli Bortone (UEN) komissiolle (2. elokuuta 2000) Aihe: Liikennekäytävä 8 Voiko komissio kertoa, missä vaiheessa liikennekäytävä 8:n toteuttamiseksi tarkoitetun ohjelman valmistelu on? Mitä toimia on jo toteutettu? Millainen rahoitus on käytettävissä? Mitä mahdollisia esteitä hankkeeseen vielä liittyy? Mikä on Apulian alueen rooli asiassa? Loyola de Palacion komission puolesta antama vastaus (21. syyskuuta 2000) Komissio tukee voimakkaasti yleiseurooppalaisten liikennekäytävien kehittämistä. Se neuvottelee assosioituneiden osapuolten kanssa ja tekee poliittisia, teknisiä ja taloudellisia aloitteita edistääkseen liikenteen kannalta suotuisaa toimintaympäristöä Euroopassa. Komissio onkin osallistunut viime kuukausien aikana aktiivisesti yhdessä käytävä VIII:n puheenjohtajamaan Italian kanssa (liikenne- ja laivaliikenneministeriö) toimiin, jotka edesauttavat yhteisymmärryspöytäkirjan viimeistelyä. Toimilla pyritään siihen, että osallistujamaat Albania, entinen Jugoslavian tasavalta Makedonia (EJTM), Bulgaria, Kreikka, Italia ja Turkki pääsevät lopullisesti yhteisymmärrykseen pöytäkirjan tekstistä. Osapuolet sopivat melkein koko tekstistä Roomassa heinäkuun 2000 alussa. Periaatteessa osallistujamaiden ministeriöiden edustajien ja komission on määrä allekirjoittaa pöytäkirja lähiviikkoina. Yhdistetyn liikenteen liikennekäytävässä VIII on pöytäkirjaehdotuksen mukaan pääraide välillä Bari/Brindisi-Durres/Vlore-Tirana-Cafasan-Skopje-Sofia-Plovdiv-Burgas/Varna. Lisäksi se sisältää tieyhteyden välillä Ormenion-Slivengrad-Burgas ja välillä Byala/Gorna Oriahovica-Pleven-Sofia sekä välillä Cafasan-Kapshtice/Kristallopigi. Heti kun pöytäkirja on allekirjoitettu, aloitetaan käynnistysvaihe, jossa tehdään tekninen selvitys. Se koskee liikennekäytävän infrastruktuuria ja siinä arvioidaan ensisijaisia tarpeita. Jo nyt liikennekäytävän VIII kehittämiseen on saatu huomattavasti tukea yhteisöltä (edunsaajamaissa sijaitseville alueille PHARE- ja Obnova-ohjelmista ja hiljattain ISPAsta), kansainvälisiltä rahoituslaitoksilta ja muilta rahoittajilta kahdenvälisten sopimusten perusteella. Lisäksi liikennekäytävän VIII merkitystä korostettiin voimakkaasti Kaakkois-Eurooppaa koskevan vakaussopimuksen täytäntöönpanon yhteydessä kesäkuussa 1999. Komissio osallistuu siihen aktiivisesti. Esimerkiksi maaliskuussa 2000 Brysselissä pidetyssä kyseisen vakaussopimuksen rahoittajien konferenssissa määriteltiin useita liikennekäytävään VIII liittyviä hankkeita, jotka vaativat välittömiä toimia. Hankkeita on määrä toteuttaa muutaman kuukauden kuluessa. Puglian alue (kuten muutkin liikennekäytävän VIII kehittämisestä kiinnostuneet alueet) voi liittyä Italian hallituksen edustuksen välityksellä yhteisymmärryspöytäkirjan osapuoliksi liikennekäytävän kehittämiseksi.
KIRJALLINEN KYSYMYS E-2897/00 esittäjä(t): Paul Rübig (PPE-DE) komissiolle. Puupöly ja syöpää aiheuttavista tekijöistä annettu direktiivi.



Virallinen lehti nro 113 E , 18/04/2001 s. 0208 - 0209



KIRJALLINEN KYSYMYS E-2897/00 esittäjä(t): Paul Rübig (PPE-DE) komissiolle (14. syyskuuta 2000) Aihe: Puupöly ja syöpää aiheuttavista tekijöistä annettu direktiivi Kovapuupöly yleensä on luokiteltu syöpää aiheuttavaksi tekijäksi neuvoston 29. huhtikuuta 1999 antamassa direktiivissä 1999/38/EY(1), jolla muutettiin toisen kerran direktiiviä 90/394/ETY(2), joka koskee työntekijöiden suojelemista syöpää aiheuttavilta tekijöiltä ja direktiivin soveltamisalan laajentamista perimän muutoksia aiheuttaviin aineisiin. Itävallan ja sen myötä myös Euroopan puuteollisuus on alusta asti ollut toista mieltä tästä luokituksesta, koska se on aina ollut vakuuttunut siitä, että käsittelemätön puupöly ei vaaranna alan työntekijöiden terveyttä. Lisäksi puuteollisuus pitää käsitteen puupöly määritelmää liian laajana ja epätarkkana. Sitä paitsi kaikissa direktiivin perustana olevissa tutkimuksissa on keskitytty yksinomaan puupölyn vaikutuksiin. Heidelbergissä sijaitsevan Saksan syöväntutkimuskeskuksen monivuotisen tutkimuksen tulokset kuitenkin osoittavat, että syöpävaara ei synny käsittelemättömän puun eikä erityisesti tammen ja pyökin pölystä, vaan siitä, että puupöly saastuu tietyillä kemiallisilla aineilla. Onko komissio tietoinen, että Saksan puualan ammattiyhdistys on tehnyt tutkimuksen, joka kumoaa edellä mainitun direktiivin tieteellisen perustan? Miten komissio aikoo vastata ammattiyhdistyksen saamiin tuloksiin? (1) EYVL L 138, 1.6.1999, s. 66. (2) EYVL L 196, 26.7.1990, s. 1. Anna Diamantopouloun komission puolesta antama vastaus (27. lokakuuta 2000) Työperäisen altistuksen raja-arvoja käsittelevän tiedekomitean (SCOEL) esittämän ehdotuksen mukainen kohta työ, johon liittyy altistuminen kovapuupölyille sisältyy työntekijöiden suojelemisesta syöpäsairauden vaaraa aiheuttavilta tekijöiltä ja direktiivin soveltamisalan laajentamisesta perimän muutoksia aiheuttaviin aineisiin annettuun neuvoston direktiiviin 1999/38/EY. Komissio on tietoinen Heidelbergissa sijaitsevan Saksan syöväntutkimuskeskuksen (Deutsches Krebsforschungszentrum) tekemästä uudesta tutkimuksesta. Saksan puualan tapaturmavakuutuslaitoksen (Holz-Berufsgenossenschaft) asiantuntija esitteli tutkimuksen tuloksia tiedekomitealle kesäkuussa 2000, ja tuloksista keskusteltiin laajalti. Vaikka näyttäisi siltä, että puupöly ei ehkä ollut ainoa nenäkasvainten aiheuttaja eläimille tehdyissä kokeissa, tuloksia pidetään toistaiseksi alustavina. Tiedekomitea esitti tutkimuksen tekijälle kysymyksiä, jotka koskivat pääasiassa tulehdusprosessin uudelleenarviointia. Jos komissio päättää, saatuaan vastaukset näihin kysymyksiin, että on tarpeellista käsitellä uudelleen puupölyn syöpää aiheuttavia tekijöitä, se tulee toimimaan päätöksen vaatimalla tavalla.
KIRJALLINEN KYSYMYS E-1547/00 esittäjä(t): Mark Watts (PSE) komissiolle. Mikrorahoitus ja köyhyyden torjuminen.



Virallinen lehti nro 103 E , 03/04/2001 s. 0014 - 0014



KIRJALLINEN KYSYMYS E-1547/00 esittäjä(t): Mark Watts (PSE) komissiolle (18. toukokuuta 2000) Aihe: Mikrorahoitus ja köyhyyden torjuminen Voisiko Euroopan komissio ilmoittaa, mitä varoja Euroopan unioni on osoittanut mikrorahoituskäytännön laajentamiseen osana köyhyyden vastaista taistelua? Poul Nielsonin komission puolesta antama yhteinen vastaus kirjallisiin kysymyksiin E-1547/00 ja E-1609/00 (12. heinäkuuta 2000) Yhteisö osallistuu aktiivisesti tämän alan toimien rahoitukseen. Viime vuonna tehdyn tutkimuksen mukaan arviolta 214 miljoonaa euroa myönnettiin mikrorahoitushankkeisiin, mukaan luettuina valtiosta riippumattomien järjestöjen vuosina 19951999 toteuttamat toimet. Luku voi tosiasiassa olla huomattavasti suurempi, koska pienluottoa käytetään samanaikaisesti useissa eri hankkeissa, erityisesti maaseudun kehittämishankkeissa ja naisiin kohdennetuissa toimissa. Komissio ei valitettavasti pysty tässä vaiheessa esittämään tarkkaa lukua tosiasiallisista vuosikuluista. Komissio tarkistaa parhaillaan näkökulmaansa mikrorahoitukseen. Komissio on alkanut harkita uudelleen aiempaa näkökantaansa pienluottoon kohdistuneiden arviointien ja avustusjärjestöissä mikrorahoitusvallankumouksesta käytyjen keskustelujen seurauksena. Komissio julkaisi 1998 tiedonannon neuvostolle ja parlamentille mikrotason rahoituksesta ja köyhyyden vähentämisestä(1) sekä antoi menetelmiä koskevat yleisohjeet. Uusi lähestymistapa ei ota huomioon ainoastaan luoton suuruutta, jota aiemmin korostettiin luottosuunnitelmia tehtäessä, vaan se korostaa pikemminkin enemmistön rahoitustarpeiden huomioonottamista yhtenäisellä ja kestävällä tavalla. Aiempi menettelytapa johti usein tehottomiin ohjelmiin, markkinoiden vääristymiin ja velkaantumiseen, eikä sillä ollut merkittävää ja kestävää vaikutusta köyhyyden vähentymiseen. Uusi menettelytapa pyrkii vahvistamaan mikrorahoituslaitosten ja nykyisten mikrorahoitusta hoitavien valtiosta riippumattomien järjestöjen kehitystä ja valmiuksia tukemalla niiden ammattipätevyyttä ja institutionaalistumista. Komission yhteisön ulkopuolelle suuntautuvan tuen hallinnosta 16. toukokuuta hyväksymän kokonaisuudistuspaketin odotetaan lisäävän rahoituspäätösten, myös pienluottoa koskevien päätösten, käsittelyn tehokkuutta ja nopeutta. (1) KOM(98) 527 lopullinen.
KIRJALLINEN KYSYMYS P-2799/00 esittäjä(t): Olivier Dupuis (TDI) komissiolle. Tiibet ja eurooppalaisten yhtiöiden AGIP:in ja BP Amacon osallistuminen tiibetiläisen öljyn hyödyntämiseen Kiinan kansantasavallan kanssa.



Virallinen lehti nro 103 E , 03/04/2001 s. 0220 - 0221



KIRJALLINEN KYSYMYS P-2799/00 esittäjä(t): Olivier Dupuis (TDI) komissiolle (4. syyskuuta 2000) Aihe: Tiibet ja eurooppalaisten yhtiöiden AGIP:in ja BP Amacon osallistuminen tiibetiläisen öljyn hyödyntämiseen Kiinan kansantasavallan kanssa Kiinan National Petroleum Corporation (CNPC) on alkanut rakentaa kaasuputkea kaasun kuljettamiseksi Tsaidamin altaalta, Tiibetistä Lanzhouhun. CNPC on valtion monopoli, jolla on yksinoikeus öljyn ja kaasun tuotantoon Tiibetissä. CNPC:n yhteistyökumppaneita ovat italialainen AGIP petroleum, brittiläinen BP Amoco ja Enron. Mitä tietoja komissiolla on AGIP:in ja BP Amocon osallistumisesta tähän hankkeeseen, jolla kiinalaiset pyrkivät ottamaan haltuunsa ja hyödyntämään Tiibetin luonnonvaroja, ja ennen kaikkea, mitä tietoja komissiolla on hankkeen laajuudesta? Katsooko komissio, että tämän hankkeen toteuttaminen merkitsisi yhä laajempien kiinalaisten siirtokuntien asettautumista Tiibetiin, mistä saattaisi aiheutua ympäristövahinkoja? Pitäisikö komission mielestä tästä syystä kieltää EU:n alueen yhtiöiden mahdollinen osallistuminen tähän hankkeeseen? Onko komissiolla tietoa asianomaisten eurooppalaisten yhtiöiden ja Tiibetin pakolaishallituksen välisistä mahdollisista hanketta koskevista neuvotteluista? Eikö komission mielestä tämän hankkeen toteuttaminen Tiibetissä ole ristiriidassa Tiibetin itsehallintoa, ympäristön suojelua, kestävää kehitystä ja ihmisoikeuksien kunnioittamista koskevien periaatteiden kanssa, jotka ovat EU:n esittämiä tavoitteita ja sen ulkoisten toimien perusta? Christopher Pattenin komission puolesta antama vastaus (18. syyskuuta 2000) Komissio on sitoutunut suojelemaan Tiibetin autonomisen alueen kulttuurillista, kielellistä ja uskonnollista identiteettiä. Tämä kysymys on otettu toistuvasti esille EU:n ja Kiinan ihmisoikeusvuoropuhelussa sekä Kiinan hallituksen kanssa käytävän poliittisen vuoropuhelun yhteydessä. Komissio myös pyrkii edistämään kestävää kehitystä Kiinan kanssa toteutettavalla yhteistyöohjelmallaan ja se käy Kiinan kanssa vuoropuhelua maailmanlaajuisista ympäristötavoitteista, erityisesti luonnon monimuotoisuudesta. Komissio on joukkoviestinten kautta tietoinen siitä, että eurooppalaiset yritykset haluavat osallistua Kiinan öljyteollisuuden ja petrokemianteollisuuden toimintaan. Komissio on myös tietoinen niistä huolenilmauksista, jotka koskevat Tiibetissä toteutettavan etsintätoiminnan vaikutuksia alueen ympäristöön. Komissiolla ei kuitenkaan ole keinoja eikä toimivaltaa vaikuttaa yksittäisten eurooppalaisten yritysten investointipäätöksiin.
KIRJALLINEN KYSYMYS E-2456/00 esittäjä(t): Graham Watson (ELDR) neuvostolle. William Shaiboubin tapaus.



Virallinen lehti nro 113 E , 18/04/2001 s. 0100 - 0100



KIRJALLINEN KYSYMYS E-2456/00 esittäjä(t): Graham Watson (ELDR) neuvostolle (24. heinäkuuta 2000) Aihe: William Shaiboubin tapaus Koptikristitty Christian William Shaiboub tuomittiin 15 vuoden pakkotyörangaistukseen maanantaina 5. kesäkuuta 2000 kahden miehen murhasta El-Koshehin kylässä Egyptissä elokuussa 1998. William Shaiboub pidätettiin yli 1 000 koptin mielivaltaisen kokoamisen ja vangitsemisen jälkeen elokuun lopussa syyskuussa 1998. Useita pidätetyistä, Shaiboub mukaan luettuna, kidutettiin, josta todistava valokuva-aineisto vuodatettiin länsimaihin. Shaiboubia vastaan todistaneet syyttäjän ainoat todistajat peruuttivat pian lausuntonsa ja kertoivat, että he tunnustivat Shaiboubib syyllisyyden painostuksen alaisina. Lisäksi William Shaiboubin oikeudenkäyntiä lykättiin useita kertoja, mikä on johtanut yleisiin arveluihin siitä, että tuomion julistamisen ajankohtaa siirrettiin tarkoituksella hetkeen, jolloin kansainvälinen huomio oli kiinnittynyt muualle. Onko neuvosto tietoinen William Shaiboubin tapauksesta? Aikooko se valittaa tapauksesta Egyptin viranomaisille? Vastaus (20. marraskuuta 2000) Neuvoston elimet ovat keskustelleet koptiyhteisöön kohdistuvista lahkoväkivaltaisuuksista, joita on tapahtunut Ylä-Egyptissä, erityisesti El-Koshehin kylässä. Neuvosto on tietoinen siitä, että William Shaiboub tuomittiin 5. kesäkuuta 15 vuoden pakkotyörangaistukseen kahden miehen murhasta El-Koshehin kylässä elokuussa 1998. Hän valitti tuomiostaan 12. kesäkuuta. Neuvosto seuraa tapausta edelleen hyvin tiiviisti.